  Виталий Пронин «Культура для школьников» проект улсын Россиысь Просвещениея но Культурая министерствоос радъяло «Кинолето» акция. Со юрттоз пиналъёс лы гужем каникулзэс пайдаен ортчытыны. Нылпиос дышетӥсьёсынызы, анай-атайёсынызы ӵош арнялы быдэ кино учкозы. Программаын — 24 фильм. Пӧлазы совето вакытысь тодмо киноос: «Королевство кривых зеркал», «Чучело», «Тот самый Мюнхгаузен» — но туала фильмъёс: «Легенда №17», «Движение вверх» но мукетъёсыз. Со сяна, культура, спорт, искусство удысъёсысь тодмо муртъёс — Владимир Машков, Сергей Жигунов, Светлана Хоркина но мукетъёсыз — школьникъёслы видео пыр вералозы Россиысь кино сярысь. — Нылпиос тодматскозы Россиысь кинолэн историеныз, адӟем фильмъёс сярысь малпаськыны но мылкыдзэс шара вераны дышетскозы, — валэктӥз Россиысь культурая министрлэн воштӥсез Ольга Ярилова. Та акция понна «Союзмультфильм» студия дасяз методической пособиос: соос юрттозы анай-атайёслы, детдомъёсысь но интернатъёсысь дышетӥсьёслы кино сярысь валамон кылын вераськыны. Материалъёсты шедьтыны луэ roskultproekt.ru вотэс бамысь. Акция вожвылъяськонэн йылпумъяськоз: пиналъёслы рецензия гожтыны ӵектозы. Анастасия Шумилова Теги: кино  